ฮีเซี้ยม แซ่เฮ้ง และซิม ผึงหว่า

ฮีเซี้ยม แซ่เฮ้ง เป็นพ่อค้ายาเสพติดชาวจีน ที่ร่วมกับซิม ผึงหว่า หรือ เชง เปง หว่า นักเคมี และผู้ผลิตเฮโรอีนชาวฮ่องกง ผลิตเฮโรอีนที่บ้านของฮีเซียมในเขตภาษีเจริญ แล้วนำออกไปจำหน่าย นอกจากนี้ฮีเซี้ยมยังได้กักขังลูกทั้ง 6 คนไว้ในบ้านเพราะไม่ต้องการให้ลูกๆไปรู้เห็นการผลิตเฮโรอีน และไม่ต้องการให้ลูกๆพาคนอื่นเข้ามาในบ้าน

ในเดือนเมษายน พ.ศ. 2521 ฮีเซี้ยมถูกเจ้าหน้าที่ตำรวจจับกุมพร้อมกับเฮโรอีนระหว่างการล่อซื้อยาเสพติดที่เขตปทุมวัน และในวันเดียวกันฮีเซียมได้พาตำรวจไปตรวจค้นและจับกุมซิมที่บ้านที่เขตภาษีเจริญ

ต่อมาในวันที่ 2 สิงหาคม พ.ศ. 2521 พลเอกเกรียงศักดิ์ ชมะนันทน์ ใช้อำนาจมาตรา 27 ออกคำสั่งให้ประหารชีวิตฮีเซี้ยมกับซิม รายงานการประชุมสภานิติบัญญัติแห่งชาติ ครั้งที่ 41/วันที่ 11 สิงหาคม 2521, หน้า ๒๙๓ - ๒๙๕, คำสั่งนายกรัฐมนตรีที่ ๑๙/๒๕๒๑ และทั้งสองถูกประหารชีวิตที่เรือนจำกลางบางขวางในเช้าวันรุ่งขึ้น

 ประวัติ 
ฮีเซี้ยม แซ่เฮ้ง เป็นชาวจีน เดิมประกอบอาชีพนายหน้าขายเพชรพลอย เขามีภรรยาสองคนและมีลูก 9 คน ต่อมารายได้จากการประกอบอาชีพไม่เพียงพอที่จะเลี้ยงดูภรรยา และลูก เขาจึงติดต่อกับเจ๊เฮียง ชาวจังหวัดเชียงใหม่ที่รู้จักกันมาเป็นเวลา 20 ปี และเคยส่งลิ้นจี่มาให้เขาขาย ให้ส่งเครื่องมือผลิตเฮโรอีนมาให้ เธอจึงส่งอุปกรณ์การผลิตเฮโรอีน พร้อมกับซิม ผิงหว่า นักเคมีที่เชี่ยวชาญในการผลิตเฮโรอีนชาวฮ่องกง
ที่เดินทางมายังประเทศไทยเมื่อพ.ศ. 2518

ในปลายเดือนสิงหาคม พ.ศ. 2520 ซิมเริ่มผลิตเฮโรอีน แล้วให้ฮีเซี้ยมนำไปจำหน่าย โดยเจ๊เฮียงเป็นคนส่งวัตถุดิบที่ใช้ในการผลิตเฮโรอีน รายงานการประชุมสภานิติบัญญัติแห่งชาติ ครั้งที่ 41/วันที่ 11 สิงหาคม 2521, หน้า ๒๙๓ - ๒๙๕, คำสั่งนายกรัฐมนตรีที่ ๑๙/๒๕๒๑ ต่อมาเมื่อฮีเซี้ยมร่ำรวยจากการค้ายาเสพติด เขาได้ย้ายบ้านจากถนนจันทน์ ไปสร้างตึก3 ชั้นในซอยสวนกุหลาบ เขตภาษีเจริญ

 การจับกุม 
วันที่ 21 เมษายน พ.ศ. 2521 พล.ต.ต. เภา สารสิน เลขาธิการศูนย์ปราบปรามยาเสพติดให้โทษ พล.ต.ต. เชาวลิต ยอดมณี เจ้าหน้าที่ศูนย์ปราบปรามยาเสพติดให้โทษ และร.ต.อ. เฉลิม อยู่บำรุง สารวัตรแผนก 4 กองกำกับการ 2 นำกำลังเจ้าหน้าที่ตำรวจไปดักจับกุมฮีเซี้ยม แซ่เฮ้ง อายุ 57 ปี โดยเฝ้าสังเกตุการณ์ที่ลานจอดรถของโรงแรมเพรสซิเดนท์ ถนนเพลินจิต หลังจากตำรวจสำนักงานศูนย์ปราบปรามยาเสพติดให้โทษได้รับรายงานจากเจ้าหน้าที่ตำรวจสายลับว่าฮีเซี้ยมจะนำเฮโรอีนมาขายให้กับตำรวจสายลับ โดยนัดส่งมอบที่โรงแรมเพรสซิเดนท์ในเวลา 20.00 น. รายงานการประชุมสภานิติบัญญัติแห่งชาติ ครั้งที่ 41/วันที่ 11 สิงหาคม 2521, หน้า ๒๙๓ - ๒๙๕, คำสั่งนายกรัฐมนตรีที่ ๑๙/๒๕๒๑

ในเวลาประมาณ 20.45 น. ฮีเซี้ยมขับรถเฟียต 132 ทะเบียน 7 ค – 6282 เข้ามาจอดที่หน้าองค์การโทรศัพท์แห่งประเทศไทย ซึ่งหมายเลขทะเบียนรถตรงกับที่ตำรวจได้รับรายงานว่าเป็นรถของพ่อค้ายาเสพติด หลังจากนั้นฮีเซี้ยมได้ลงจากรถแล้วเข้าไปในโรงแรมเพรสซิเดนท์ เพื่อรับเงินล่วงหน้าจากตำรวจสายลับจำนวน 100,000 บาท แล้วส่งมอบเฮโรอีนให้ตำรวจสายลับ จากนั้นฮีเซี้ยมกับตำรวจสายลับได้ออกจากโรงแรม ตำรวจสายลับจึงส่งสัญญาณให้เจ้าหน้าที่ตำรวจว่าได้ให้เงินฮีเซี้ยมแล้ว จากนั้นฮีเซี้ยมกับตำรวจสายลับได้ขึ้นรถเฟียตแล้วฮีเซี้ยมขับรถไปตามถนนสายต่างๆ ก่อนจะขับกลับมาส่งตำรวจสายลับที่หน้าโรงแรมเพรสซิเดนท์ เมื่อตำรวจสายลับลงจากรถ ตำรวจสายลับได้ให้สัญญาณตำรวจที่มาดักจับกุมว่ามีเฮโรอีนอยู่ในรถเฟียตของฮีเซี้ยม ตำรวจจึงเข้าจับกุมฮีเซี้ยมทันที จากการตรวจค้นรถยนต์เจ้าหน้าที่ตำรวจพบเฮโรอีนชนิดเบสท์นัมเบอร์วันที่มีความเข้มข้น 92% บรรจุในถุงพลาสติก 10 ถุง ถูกห่อด้วยกระดาษสีน้ำตาล น้ำหนัก 10 กิโลกรัม มูลค่า 1 ล้านบาท วางอยู่ที่เบาะด้านหลังที่นั่งคนขับ รายงานการประชุมสภานิติบัญญัติแห่งชาติ ครั้งที่ 41/วันที่ 11 สิงหาคม 2521, หน้า ๒๙๓ - ๒๙๕, คำสั่งนายกรัฐมนตรีที่ ๑๙/๒๕๒๑ ฮีเซี้ยมอ้างว่าอยู่บ้านเลขที่ 374/1 ซอยกิ่งเพชร ถนนเพชรบุรี เขตพญาไท หลังจากนั้นเจ้าหน้าที่ตำรวจได้ควบคุมตัวฮีเซี้ยมส่งให้พล.ต.อ. มนต์ชัย พันธุ์คงชื่น อธิบดีกรมตำรวจ เพื่อสอบสวนหาแหล่งผลิตเฮโรอีน

ต่อมาเจ้าหน้าที่ตำรวจได้นำฮีเซี้ยมไปค้นบ้านเลขที่ 374/1 ที่ถนนเพชรบุรี ซึ่งเป็นบ้านของนันทนา นันทมณีกุล ภรรยาหลวงของฮีเซี้ยม แต่ไม่พบสิ่งผิดกฎหมาย

ในเวลา 23.30 น. ฮีเซี้ยมให้การรับสารภาพกับพล.ต.อ. มนต์ชัยว่ายังมีเฮโรอีนอยู่ที่บ้านเลขที่ 71/3 ซึ่งเป็นตึก 3 ชั้นภายในซอยสวนกุหลาบ แขวงบางไผ่ เขตภาษีเจริญ และเป็นบ้านของฮีเซี้ยม พร้อมกับนำตำรวจไปตรวจค้น เมื่อตำรวจเข้าไปในบ้านพบนางจิงเอ็ง แซ่โก อายุ 30 ปี ภรรยาน้อยของฮีเซี้ยม โดยเธอทีสีหน้าซีดเผือดทันทีที่รู้ว่าฮีเซี้ยมถูกตำรวจจับกุม ส่วนซิม ผึงหว่า อายุ 56 ปี เพื่อนของฮีเซี้ยม ได้วิ่งหนีเข้าไปหลบซ่อนตัวในห้องน้ำชั้นสอง แต่ก็ถูกตำรวจจับกุมในห้องน้ำ รายงานการประชุมสภานิติบัญญัติแห่งชาติ ครั้งที่ 41/วันที่ 11 สิงหาคม 2521, หน้า ๒๙๓ - ๒๙๕, คำสั่งนายกรัฐมนตรีที่ ๑๙/๒๕๒๑ จากการสอบถาม ซิมอ้างว่าพูดภาษาไทยไม่ได้ และพูดภาษาอังกฤษได้เพียงเล็กน้อยโดยพูดคำว่า "โน" อย่างเดียว ตำรวจได้สอบถามด้วยภาษาจีนกลาง, จีนแต้จิ๋ว, จีนฮกเอี๋ยน และจีนไหหลำ แต่ซิมไม่ยอมพูดอะไรและแสร้งเป็นไม่รู้เรื่อง ซึ่งที่แขนและขาของซิมมีรอยไหม้เกรียมจากการถูกสารเคมีที่ใช้ในการผลิตเฮโรอีน ฮีเซี้ยมได้ให้การว่าซิมอยู่ที่ประเทศไทยมาประมาณ 3 ปี

เจ้าหน้าที่ตำรวจได้ตรวจค้นบ้านพบอุปกรณ์การผลิต และสารเคมีที่ใช้ผลิตเฮโรอีนรวมทั้งหมด 37 รายการ และพบเฮโรอีนเบสท์นัมเบอร์วันที่ผลิตเสร็จแล้ว ถูกบรรจุใส่ห่อจำนวน 57 ห่อ น้ำหนักรวม 31 กิโลกรัม มูลค่าประมาณ 4 ล้านบาท

จิงเอ็งปฎิเสธว่าไม่รู้เห็นกับการผลิตเฮโรอีน โดยให้การว่าเดิมเช่าบ้านที่ตรอกจันทร์และเพิ่งย้ายมายังบ้านหลังนี้ได้ปีเศษ ฮีเซี้ยม สามีของเธอเป็นคนนำซิม  เข้ามาผลิตเฮโรอีนที่บ้าน โดยรับวัตถุดิบการผลิตมาจากเจ๊เฮียง แล้วนำเฮโรอีนไปขายทั้งในประเทศ และต่างประเทศ

จากการตรวจค้นชั้นสาม เจ้าหน้าที่ตำรวจพบลูกของฮีเซี้ยมจำนวน 6 คนถูกขังอยู่ในห้องนอน ซึ่งมีอายุระหว่าง 6-13 ปี โดยเป็นบุตรชาย 2 คน และบุตรสาว 4 คน ซึ่งเด็กหญิงกัลยา แซ่เฮ้ง อายุ 6 ขวบ ลูกคนสุดท้องของฮีเซี้ยม ถูกล่ามโซ่ขนาดเล็กที่ข้อเท้าผูกติดกับราวบันได และถูกตีที่หลังจนเป็นรอยแตก กัลยาบอกพล.ต.อ.มนต์ชัยว่า พ่อเป็นผู้ล่ามโซ่เพราะซน โดยถูกพ่อตีและถูกล่ามโซ่มาแล้ว 2 เดือน จิงเอ็งบอกตำรวจว่า สามีไม่ต้องการให้ลูกๆออกไปเล่นนอกบ้านเนื่องจากกลัวเด็กคนอื่นจะเข้ามาเล่นในบ้านแล้วเห็นการผลิตเฮโรอีน และระหว่างผลิตเฮโรอีนไม่ต้องการให้ลูกๆ ยุ่งเกี่ยวหรือเห็นการผลิต ส่วนสาเหตุที่ล่ามโซ่กัลยา เธอบอกว่าเพราะกัลยาชอบขโมยของในครัวและในตู้เย็น ปล่อยไว้ไม่ได้เดี๋ยวพี่น้องของกัลยาจะอดกินหมด

พล.ต.อ. มนต์ชัยสั่งให้ตำรวจไขกุญแจปล่อยตัวกัลยา เพราะเป็นการทารุณกรรมเด็กโดยไม่จำเป็น หลังจากนั้นเจ้าหน้าที่ตำรวจควบคุมตัวฮีเซี้ยม และซิมไปยังกองปราบปราม และแจ้งข้อหาร่วมกันครอบครอง และผลิตเฮโรอีนเพื่อจำหน่าย

ฮีเซี้ยม และซิมให้การรับสารภาพว่าได้เริ่มผลิตเฮโรอีนเพื่อจำหน่ายตั้งแต่ปลายเดือนสิงหาคม พ.ศ. 2520 ส่วนเฮโรอีนที่ยึดได้จากบ้านของฮีเซี้ยม ฮีเซียมและซิมได้ร่วมกันผลิต แล้วให้ฮีเซี้ยมนำไปจำหน่าย รายงานการประชุมสภานิติบัญญัติแห่งชาติ ครั้งที่ 41/วันที่ 11 สิงหาคม 2521, หน้า ๒๙๓ - ๒๙๕, คำสั่งนายกรัฐมนตรีที่ ๑๙/๒๕๒๑

 การประหารชีวิต 
วันที่ 2 สิงหาคม พ.ศ. 2521 พลเอก เกรียงศักดิ์ ชมะนันทน์ นายกรัฐมนตรี ใช้อำนาจมาตรา 27 แห่งธรรมนูญการปกครองราชอาณาจักร พุทธศักราช 2520 โดยความเห็นชอบของคณะรัฐมนตรี และสภานโยบายแห่งชาติ ให้ประหารชีวิตฮีเซี้ยม และซิม โดยเห็นว่าเป็นการบ่อนทำลายเศรษฐกิจ และความมั่นคงของประเทศ และบั่นทอนสุขภาพของประชาชน อันเป็นภัยร้ายแรงต่อประเทศชาติ จึงสมควรลงโทษสถานหนักเพื่อมิให้เป็นเยี่ยงอย่างต่อไป รายงานการประชุมสภานิติบัญญัติแห่งชาติ ครั้งที่ 41/วันที่ 11 สิงหาคม 2521, หน้า ๒๙๓ - ๒๙๕, คำสั่งนายกรัฐมนตรีที่ ๑๙/๒๕๒๑

วันที่ 3 สิงหาคม พ.ศ. 2521 เวลา 04.20 น. เจ้าหน้าที่ตำรวจกองปราบปรามซึ่งนำโดย พ.ต.ท. ดำริ รุจิรชุณห์เดินทางไปรับตัวฮีเซี้ยมและซิมจากฑัณฑสถานสถานบำบัดพิเศษบางเขนไปยังเรือนจำกลางบางขวาง เมื่อไปถึงเรือนจำพบหาญ พันธุ์สมบูรณ์ ผู้แทนกรมราชฑัณฑ์รออยู่แล้ว หลังจากนั้นพิชัย วงศ์สวรรค์ หัวหน้าฝ่ายปกครองฑัณฑสถานบำบัดบางเขน ได้เข้าไปปลุกฮีเซี้ยม และซิม เมื่อถูกปลุกทั้งสองหน้าถอดสี ฮีเซี้ยมพูดว่า"ผมรู้แล้ว" หลังจากนั้นทั้งสองถูกนำตัวไปขึ้นรถของเรือนจำกลางคลองเปรมเพื่อไปยังเรือนจำกลางบางขวาง โดยรถถึงเรือนจำกลางบางขวางในเวลา 04.40 น. ต่อมาในเวลา 04.45 น. พระมหาเสงี่ยม เขมจาโร เจ้าอาวาสวัดบางแพรกเหนือได้เทศนาธรรมให้ทั้งสองฟังในเรื่องผลแห่งกรรม ซึ่งทั้งสองไม่ให้เงินติดกัณฑ์เทศน์ โดยในระหว่างการเทศน์ทั้งสองมีอาการสงบ 
และฮีเซียมได้กล่าวว่า"ถึงคราวเคราะห์ของผม"

ฮีเซี้ยมเขียนจดหมายภาษาจีนสองฉบับถึงลูก และภรรยาน้อยเป็นภาษาจีน แต่เมื่อเขียนเสร็จเขาก็ฉีกทิ้ง

ในเวลา 05.05 น. นายเฉลิมชัย เจ้าหน้าที่เรือนจำอ่านคำสั่งนายกรัฐมนตรีให้ทั้งสองฟัง แต่อ่านยังไม่ทันจะจบ ถวิล ณ ตะกั่วทุ่ง ผู้บัญชาการเรือนจำกลางบางขวางก็เอาคำสั่งไปอ่านต่อจนจบ หลังอ่านคำสั่งเจ้าหน้าที่นำผ้าผูกตาซิม แล้วนำตัวไปประหารชีวิตก่อนเป็นคนแรก ซิมถูกประหารชีวิตโดยประถมเครือเพ่ง เพชฌฆาต เมื่อเวลา 05.20 น. ใช้กระสุนทั้งหมด 8 นัด โดยซิมไม่เสียชีวิตในทันที ร่างกายยังกระตุกเป็นเวลาเกือบ 1 นาทีถึงจะเสียชีวิต หลังจากนั้นเจ้าหน้าที่เรือนจำนำตัวฮีเซียมไปประหารเป็นคนที่สอง ฮีเซี้ยมไม่ยอมลุก และไม่ขอใช้ผ้าปิดตาโดยบอกว่า"ไม่ต้องผูกตา ผมไม่กลัว" แต่เจ้าหน้าที่เรือนจำไม่ยอมเนื่องจากเป็นระเบียบของเรือนจำ ฮีเซี้ยมจึงยอมให้ผูกผ้าปิดตา ประถมประหารชีวิตฮีเซี้ยมเมื่อเวลา 05.30 น. ใช้กระสุนจำนวน 8 นัด โดยทันทีที่ถูกยิงฮีเซี้ยมร้อง"อ๊ะ" จนน้ำลายกระเด็นออกมา และร่างกายยังกระตุกเป็นเวลาเกือบ 1 นาที กว่าเขาจะเสียชีวิต หลังจากการประหารชีวิตแพทย์ และอัยการจังหวัดได้ชันสูตรศพ หลังจากนั้นได้ให้เจ้าหน้าที่เรือนจำนำศพใส่โลงเพื่อรอให้ญาติมารับต่อไป

สุชาติ พัววิไล ผู้ว่าราชการจังหวัดนนทบุรีให้สัมภาษณ์ผู้สื่อข่าวว่าได้รับคำสั่งประหารชีวิตเมื่อเวลา 24.00 น. แต่วันที่ 3 สิงหาคมเป็นวันพระ ซึ่งขัดต่อธรรมเนียมของเรือนจำที่ไม่มีการประหารในวันพระ จึงมีการปรึกษากับพระ และพระยืนยันว่าถือเอาวันใหม่เมื่อพระอาทิตย์ขึ้น ไม่ได้ยึดตามหลักสากลที่เปลี่ยนวันใหม่ตอนเวลา 24.00 น. ส่งผลให้ทั้งสองถูกประหารชีวิตก่อนพระอาทิตย์ขึ้น โดยเป็นไปด้วยความเรียบร้อย

 ดูเพิ่ม 
 โทษประหารชีวิตในประเทศไทย
 รายชื่อบุคคลที่ถูกประหารชีวิตด้วยการยิงเป้าในประเทศไทยตั้งแต่ พ.ศ. 2478-2530
 เลี่ยงฮ้อ แซ่เล้า
 เล่าฝั่น แซ่ย่าง
 ปังจอง แซ่อึ้ง
ลี ยวน กวง, ชู ชิน ก้วย และบุญเกิด จิตปราณี

 อ้างอิง 

 แหล่งข้อมูลอื่น 

หมวดหมู่:ชาวฮ่องกงที่ถูกประหารชีวิต
หมวดหมู่:ชาวจีนที่ถูกประหารชีวิต
หมวดหมู่:บุคคลที่เสียชีวิตในปี พ.ศ. 2521
หมวดหมู่:นักโทษประหาร
หมวดหมู่:ประเทศไทยในปี พ.ศ. 2521
หมวดหมู่:ผู้ถูกประหารชีวิตด้วยอาวุธปืน
หมวดหมู่:พ่อค้ายาเสพติด
หมวดหมู่:ผู้ถูกประหารชีวิตในประเทศไทย